Benefiċċji applikabbli, kundizzjonijiet u regoli/regolamenti 1.1 Is-sejħa għall-applikazzjonijiet hija suġġetta għal kwalunkwe kundizzjonijiet u regoli/regolamenti li joħorġu mill-Public Service Management Code, li jista' jiġi aċċessat fl-indirizz https://publicservice.gov.mt/en/Pages/The%20Public%20Service/PSMC.aspx, u mill-manwali supplimentari tiegħu. 1.2 Il-persuna maħtura tkun intitolata għal benefiċċji oħra u suġġetta għal kundizzjonijiet u obbligi oħra hekk kif jista' jkun stipulat fi kwalunkwe ftehim pertinenti bejn il-Gvern u l-Union kompetenti 1.3 Il-ħatra, li sakemm mhux speċikat mod ieħor fis-sejħa għall-applikazzjonijiet hija full-time, taqa' taħt ir-regoli u r-regolamenti li jkunu fis-seħħ minn żmien għal żmien fis-Servizz Pubbliku ta' Malta b'mod ġenerali, u fid-dipartiment/diviżjoni/direttorat li fih teżisti l-vakanza b'mod partikolari. Il-persuna maħtura tista' tiġi trasferita skont l-eżiġenzi tas-Servizz Pubbliku ta' Malta. 1.4 Fil-każ ta' ħatra għal karigi ta' natura definita (i.e. fejn hemm raġuni oġġettiva), jekk persuna magħżula tkun Uffiċjal Pubbliku li għandha grad sustantiv/indefinite status fis-Servizz Pubbliku ta' Malta, hija żżomm il-grad sustantiv/indefinite status tagħha waqt il-perjodu tal-assenjament u terġa' lura għall-grad sustantiv/indefinite status tagħha meta jintemm l-assenjament. Fil-każ ta' persuna li ma tkunx Uffiċjal Pubbliku li għandha grad sustantiv/indefinite status fis-Servizz Pubbliku ta' Malta, l-impjieg tagħha mal-ministeru/dipartiment/diviżjoni/direttorat li qiegħed jimpjega kif ukoll mal-Gvern ta' Malta jintemm f'każ li jiġi tterminat l-assenjament. 1.5 Jekk persuna magħżula tkun Uffiċjal Pubbliku pensjonabbli taħt l-Ordinanza dwar il-Pensjonijiet (KAP 93), il-pensjoni tat-Teżor/Gratuity tagħha tiġi maħduma fuq is-salarju bażiku tal-grad sustantiv tagħha, jew fuq is-salarju bażiku tal-kariga attwali tagħha, jekk inqas, fil-punt ta' tluq mis-Servizz. 1.6 Għal fini ta' eliġibbiltà, breaks of service jistgħu jiġu meqjusa fejn tidħol komputazzjoni ta' 'servizz fil-grad' jew 'esperjenza', jekk u kif applikabbli, kif provdut fil-paragrafi 3.10 u 3.11 rispettivament tal-Manual on Resourcing Policies and Procedures. Bdil raġonevoli għall-persuni rreġistrati b'diżabbiltà 2.1 Persuni rreġistrati mal-Kummissjoni Nazzjonali għall-Persuni b'Diżabbiltà (KNPD) jistgħu jgawdu minn bdil raġonevoli skont Sezzjoni 7 tal-Att dwar Opportunitajiet Indaqs (Persuni b'Diżabbiltà), (Kap. 413 tal-Liġijiet ta' Malta), anke jekk ma jkunux jissodisfaw għalkollox ir-rekwiżiti għal dan il-post/din il-pożizzjoni. Dan basta jkunu jistgħu jwettqu d-dmirijiet relatati mal-post/pożizzjoni fl-essenza tagħhom, u sakemm ikun hemm l-approvazzjoni tal-Kummissjoni dwar is-Servizz Pubbliku. 2.2 Is-sottomissjonijiet għal bdil raġonevoli għandhom isiru skont il-formola speċifika li tinsab fis-sit elettroniku tad-Diviżjoni dwar Nies u Standards (People Resourcing and Compliance – forms and templates), li għandha tiġi mehmuża mal-formola tal-applikazzjoni u għandha tkun imsaħħa b'dokumentazzjoni rilevanti li tinkludi evidenza dokumentata tar-reġistrazzjoni mal-KNPD. Għandhom jingħataw ġustifikazzjionijiet raġunati għaliex ir-rekwiżiti kollha tal-eliġibbiltà mhux qegħdin jiġu sodisfatti u għaliex huma mistħoqqa kunsiderazzjonijet raġunati. Il-korrispondenza kollha għandha tiġi indirizzata lid-dipartiment/direttorat/diviżjoni riċeventi. 2.3 Barra minn hekk, f'dawk il-każijiet fejn is-sejħa għall-applikazzjonijiet tistipula d-dħul fil-grad/pożizzjoni permezz ta' eżami, kemm pubblika kif ukoll interna, fil-każ ta' persuni b'diżabbiltà li huma rreġistrati mal-KNPD, isiru arranġamenti speċjali għall-eżami hekk kif stabbilit fil-University of Malta Guidelines to MATSEC Examinations Access Arrangements, 2011 (jistgħu jiġu aċċessati minn http://www.um.edu.mt/about/services/support/access). Sottomissjoni ta' dikjarazzjoni ta' rikonoxximent dwar il-kwalifiki 3.1 B'eċċezzjoni għal dawk il-kwalifiki msemmija fil-paragrafu 3.2 u 3.3 hawn isfel, l-applikanti għandhom jipproduċu dikjarazzjoni ta' rikonoxximent maħruġa miċ-Ċentru Malti għal Rikonoxximent ta' Kwalifiki u ta' Informazzjoni (MQRIC) fi ħdan il-Kummissjoni Nazzjonali għal Edukazzjoni Ogħla u Avvanzata (NCFHE), li għandha tinkiseb permezz ta' applikazzjoni online minn . Din id-dikjarazzjoni għandha tiġi mehmuża mal-applikazzjoni, bl-oriġinali tintwera waqt l-intervista. Qabel ma jiġu mitluba dikjarazzjonijiet ta' rikonoxximent dwar il-kwalifiki skont paragrafu 3.1, il-kandidati huma mitluba l-ewwel jikkonsultaw il-'Lista ta' Korsijiet Akkreditati Offruti minn Istituzzjonijet Liċenzjati' tal-NCFHE li tista' tinkiseb minn . L-applikanti huma eżentati milli jipproduċu dikjarazzjonijiet ta' rikonoxximent hekk kif imsemmi f'paragrafu 3.1 jekk qegħdin jippreżentaw kwalifiki mniżżla f'din il-lista. Il-kandidati għandhom jippreżentaw kopja stampata ta' din il-lista li tinkludi l-kwalifika meħtieġa. 3.3 Mhumiex meħtieġa dikjarazzjonijiet ta' rikonoxximenti mill-MQRIC għall-kwalifiki maħruġa minn instituzzjonijiet Maltin li huma self accrediting, jiġifieri mill-Università ta' Malta, il-Kulleġġ Malti għall-Arti, Xjenza u Teknoloġija (MCAST) u l-Istitut għall-Istudji Turistiċi (ITS); jew kwalunkwe kwalifika Maltija li ġiet akkreditata mill-NCFHE, li fuq iċ-ċertifikat jingħad 'Il-Kummissjoni Nazzjonali għal Edukazzjoni Ogħla u Avvanzata jidhrilha li dan iċ-ċertifikat huwa ta' MQF _____'. 3.4 Fejn jikkonċerna l-kwalifiki l-oħrajn kollha li ma jaqgħux taħt paragrafu 3.2 u 3.3, l-applikanti huma meħtieġa jissottomettu dikjarazzjoni ta' rikonoxximent kif spjegat f'paragrafu 3.1. Dawk l-applikanti li m'għandhomx din id-dikjarazzjoni jkunu jistgħu japplikaw, iżda jridu jibagħtu kopja tad-dikjarazzjoni lid-dipartiment/direttorat riċeventi kif tkun għad-dispożizzjoni tagħhom, u mhux aktar tard minn erba' (4) xhur mid-data tal-għeluq tas-sejħa għall-applikazzjonijiet. Kandidati jistgħu jiġu assessjati b'mod proviżorju sakemm ikunu għadhom qed jistennew id-dikjarazzjoni ta' rikonoxximent mill-MQRIC. Tali kandidati jiġu skwalifikati mill-proċess tal-għażla jekk id-dikjarazzjoni ta' rikonoxximenti mill-MQRIC tkun fin-negattiv jew jekk id-dikjarazzjoni ma tiġix preżentata fi żmien erba' (4) xhur mid-data tal-għeluq tas-sejħa għall-applikazzjonijiet. Barra minn hekk, suġġett li hemm il-vakanzi, il-ħatra ma ssirx qabel tiġi preżentata d-dikjarazzjoni ta' rikonoxximent mill-MQRIC. Sottomissjoni ta' rappreżentazzjonijiet dwar ineliġibbiltà, pubblikazzjoni tar-riżultat u sottomissjoni ta' oġġezzjonijiet dwar ir-riżultat 4.1 Rappreżentazzjonijiet dwar ineliġibbiltà jistgħu jsiru mill-kandidati lis-Segretarju Eżekuttiv, Kummissjoni dwar is-Servizz Pubbliku, Palazz Spinola, Livell 2, Triq San Kristofru, Il-Belt Valletta. Dawn ir-rappreżentazzjonijiet, bil-miktub, għandhom jaslu għand il-Kummissjoni fi żmien ħamest (5) ijiem ta' xogħol mid-data li fiha l-kandidat ikun infurmat mill-Bord tal-Għażla li hu/hi mhuwiex eliġibbli. 4.2 Fil-każ ta' postijiet anqas minn Skala 5, ir-riżultat jiġi ppubblikat minn, u esibit fuq in-noticeboard, tad-dipartiment/diviżjoni/direttorat li qed joħroġ is-sejħa għall-applikazzjonijiet. 4.3 Avviż dwar il-ħruġ tar-riżultat (i) jidher fis-sit elettroniku tad-dipartiment/diviżjoni/direttorat li qed joħroġ is-sejħa għall-applikazzjonijiet u (ii) jintbagħat permezz ta' SMS lill-kandidati li jkunu qagħdu għall-proċess tal-għażla u li jkunu ssottomettew numru tal-telefown ċellulari u indirizz elettroniku validu mal-applikazzjoni tagħhom. 4.4 Fil-każ ta' postijiet fi Skala 5 jew ogħla, ir-riżultat jintbagħat personalment lill-kandidati mid-dipartiment/diviżjoni/direttorat li qed joħroġ is-sejħa għall-applikazzjonijiet. 4.5 Oġġezzjonijiet għar-riżultat għandhom jiġu sottomessi lis-Segretarju Eżekuttiv, Kummissjoni dwar is-Servizz Pubbliku. L-oġġezzjonijiet għandhom jaslu għand il-Kummissjoni fi żmien għaxart (10) ijiem ta' xogħol mid-data li fiha tidher notifikazzjoni fuq is-sit elettroniku tad-dipartiment/diviżjoni/direttorat li tgħid li r-riżultat ħareġ. L-applikanti għandhom jiċċekkjaw regolarment is-sit elettroniku rispettiv sabiex ikunu konxji tal-pubblikazzjoni tar-riżultat. Nuqqas li persuna tirċievi avviż dwar il-ħruġ ta' riżultat permezz ta' SMS ma jikkostitwixxix ġustifikazzjoni biex titressaq oġġezzjoni għar-riżultat wara l-għaxart (10) ijiem ta' xogħol imsemmija. L-oġġezzjonijiet fil-każ ta' postijiet fi Skala 5 jew ogħla, iridu jaslu għand il-Kummissjoni dwar is-Servizz Pubbliku fi żmien għaxart (10) ijiem ta' xogħol mid-data li fiha jintbagħat ir-riżultat lill-applikant. Eżami Mediku 5.1 Persuna magħżula minn reklutaġġ estern trid toqgħod għal eżami mediku biex jiġi assigurat li hi adatta għal dan il-post. 6 Aċċess, sottomissjoni u riċevuta għall-applikazzjoni 6.1 L-applikazzjonijiet jistgħu jiġu sottomessi fuq il-formoli li jistgħu jitniżżlu minn dawn is-siti elettroniċi: jew jinkisbu mid-dipartiment/diviżjoni/direttorat riċeventi. 6.2 Applikazzjonijiet li jaslu minn barra minn Malta permezz ta' ittra elettronika, fax jew ta' xi messaġġ ieħor simili sal-ħin u d-data tal-għeluq ta' din is-sejħa għall-applikazzjonijiet jistgħu jiġu kkunsidrati basta jkollhom id-dettalji kollha meħtieġa. Il-formola tal-applikazzjoni ffirmata mill-applikant trid tasal għand id-dipartiment/diviżjoni/direttorat riċeventi mhux aktar tard minn ġimgħa wara d-data tal-għeluq tal-applikazzjonijiet u għandha tingħata spjegazzjoni għad-dewmien. In-numru tal-fax u l-indirizz elettroniku jidhru fis-sejħa għall-applikazzjonijiet. 6.3 (a) Tingħata rċevuta minnufih bil-miktub għal kull applikazzjoni li titwassal sad-dipartiment/diviżjoni/direttorat. (b) Applikazzjonijiet li jaslu bil-posta għandhom ikunu reġistrati u jintbagħtu kmieni biżżejjed biex jaslu fl-indirizz imsemmi qabel id-data tal-għeluq. Id-dipartiment/diviżjoni/direttorat jibgħat irċevuta bil-posta fi żmien sebat (7) ijiem għal dawn l-applikazzjonijiet. (c) Fil-każ ta' applikazzjonijiet sottomessi permezz tal-Online Government Recruitment Portal (), tintbagħat ittra elettronika ġġenerata mill-kompjuter bħala rċevuta li l-applikazzjoni tkun daħlet. 7 Żamma ta' dokumenti 7.1 Sakemm mhux speċikat mod ieħor fis-sejħa għall-applikazzjonijiet, skont il-politika ta' żamma ta' dokumenti li għandhom x'jaqsmu mar-riżorsi umani fis-Servizz Pubbliku ta' Malta, l-informazzjoni personali ta' dawk l-applikanti li jiġu maħtura f'dan il-post, jibqgħu jinżammu għal perjodu ta' għaxar snin mill-età tal-irtirar mix-xogħol fid-Diviżjoni dwar Nies u Standards, u għal perjodu ta' għaxar snin mid-data tat-terminazzjoni tal-impjieg fil-ministeri, u fid-dipartimenti/diviżjonijiet/direttorati kkonċernati. L-applikazzjonijiet l-oħrajn kollha jinżammu sa sena wara l-perjodu ta' validità tas-sejħa tal-applikazzjonijiet (sakemm, f'dan iż-żmien, ma jiġix reġistrat ilment dwar is-sejħa għall-applikazzjonijiet). 7.2 Fil-każ ta' pożizzjonijiet li huma ffinanzjati/kofinanzjati minn fondi tal-Unjoni Ewropea. L-applikazzjonijiet jinżammu għall-perjodu stipulat mir-regolamenti tal-programm tal-Unjoni Ewropea li għalih qiegħda toħroġ is-sejħa tal-applikazzjoni.